Kehm: Schumi már túl van a nehezén — F1VILÁG.HU
Kehm: Schumi már túl van a nehezén
Megnyugtató híreket közölt a sajtó képviselőivel hétfőn este a hétszeres Forma-1-es világbajnok Michael menedzsere, Sabine Kehm.
Német és angol lapok egyöntetűen arról számoltak be, Kehm tájékoztatása szerint a kilenc napja mesterséges kómában fekvő Schumacher állapota javult hétvégén, így már nincs közvetlen életveszélyben.
Az El Mundo című spanyol lapnak Kehm úgy fogalmazott, a 45 esztendős F1-es legenda túl van már a nehezén.
„Egyfajta megkönnyebbülés ez most, a család is nyugodtabb lehet. Egy nagyon hosszú időszak kezdete mindez, de már kevésbé nehéz a helyzet. A legveszélyesebb részén már túl vagyunk” – idézi a menedzser szavait a lap.
A dpa hírügynökségnek nyilatkozva Kehm mindazonáltal rámutatott arra, bár közvetlen életveszély nem áll fenn, azt még korai volna kijelenteni, hogy Schumacher nincs életveszélyben, amíg kómában fekszik a franciaországi kórházban.
„Meg tudom erősíteni, hogy Michael állapota stabil, ahogyan azt írtuk a hivatalos közleményben is. Azt viszont nem tudom megerősíteni, hogy teljes mértékben elmúlt az életveszély.”
Schumacher december 29-én szenvedett súlyos síbalesetet a franciaországi Méribelben, azóta mesterséges kómában tartják a grenoble-i klinika orvosai.
PrevElhunyt a legendás motorgyártó
Schumi felesége kéréssel fordult a médiáhozNext